CELEX: 
Language: sk
Date: 2021-05-31 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2018/956 o spresnené údaje, ktoré majú členské štáty nahlasovať na účely overovania emisií CO2 a spotreby paliva nových ťažkých úžitkových vozidiel

DÔVODOVÁ SPRÁVA
            
            
               KONTEXT DELEGOVANÉHO AKTU
            
            
               V ustanoveniach článku 7 nariadenia (EÚ) 2018/956 sa vyžaduje, aby Komisia zhromaždila výsledky kontrol na ceste (ďalej len „cestné skúšky“) vykonaných v rámci nariadenia (ES) č. 595/2009 s cieľom overiť emisie CO2 a spotrebu paliva nových ťažkých úžitkových vozidiel na základe uvedeného nariadenia. Týmto nariadením sa dopĺňa nariadenie (EÚ) 2018/956 v súlade s článkom 7 ods. 2 uvedeného nariadenia.
            
            
               KONZULTÁCIE PRED PRIJATÍM AKTU
            
            
               Komisia získala od zainteresovaných strán spätnú väzbu prostredníctvom:
            
            
               a)štvortýždňovej verejnej online konzultácie na portáli pre lepšiu právnu reguláciu „Vyjadrite svoj názor“, ktorá prebiehala od 18. 2. 2021 do 18. 3. 2021; boli jej doručené dve reakcie, pričom v jednej sa požadoval prístup well-to-wheel (od zdroja ku kolesám) a v druhej sa uvádzal argument v prospech úspor energie;
            
            
               b)konzultácie so skupinou expertov na problematiku emisií CO2 z motorových vozidiel vrátane orgánov členských štátov, výrobcov vozidiel, dodávateľov a mimovládnych organizácií, ktorá sa uskutočnila 23. 2. 2021.
            
            
               PRÁVNE PRVKY DELEGOVANÉHO AKTU
            
            
               Komisia je na základe článku 7 ods. 2 nariadenia (EÚ) 2018/956 splnomocnená prijať tento delegovaný akt.
            
            
               DELEGOVANÉ NARIADENIE KOMISIE (EÚ) …/…
            
            
               z 31. 5. 2021,
            
            
               ktorým sa dopĺňa nariadenie Európskeho parlamentu a Rady (EÚ) 2018/956 o spresnené údaje, ktoré majú členské štáty nahlasovať na účely overovania emisií CO2 a spotreby paliva nových ťažkých úžitkových vozidiel
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/956 z 28. júna 2018 o monitorovaní a nahlasovaní emisií CO2 a spotreby paliva nových ťažkých úžitkových vozidiel
                  1
               , a najmä na jeho článok 7 ods. 2,
            
            
               keďže:
            
            
               (1)Nariadením Európskeho parlamentu a Rady (ES) č. 595/2009
                  2
                sa stanovujú pravidlá, ktoré sa týkajú prevádzkovej zhody vozidiel a motorov, životnosti zariadení na reguláciu znečisťujúcich látok, palubných diagnostických systémov vozidla a merania spotreby paliva a emisií CO2. 
            
            
               (2)V súlade s článkom 7 ods. 1 nariadenia (EÚ) 2018/956 má Komisia monitorovať výsledky cestných skúšok vykonaných v rámci nariadenia (ES) č. 595/2009 s cieľom overiť emisie CO2 a spotrebu paliva nových ťažkých úžitkových vozidiel, ak sú tieto výsledky k dispozícii. 
            
         
         
            
               (3)Nariadením Komisie (EÚ) 2017/2400
                  3
                sa dopĺňa právny rámec pre typové schvaľovanie motorových vozidiel a motorov so zreteľom na informácie o emisiách, opravách a údržbe vozidiel, ktorý sa zriaďuje nariadením Komisie (EÚ) č. 582/2011
                  4
               . V nariadení (EÚ) 2017/2400 sa stanovujú najmä pravidlá týkajúce sa vydávania licencií na prevádzku simulačného nástroja s cieľom určovať emisie CO2 a spotrebu paliva nových vozidiel predávaných, evidovaných alebo uvádzaných do prevádzky v Únii, ako aj pravidlá týkajúce sa prevádzky uvedeného simulačného nástroja a deklarovanie emisií CO2 a spotreby paliva určených týmto spôsobom.
            
            
               (4)Komplexné chápanie cestných skúšok s cieľom overiť emisie CO2 a spotrebu paliva nových ťažkých úžitkových vozidiel si vyžaduje analýzu skúšobných protokolov. 
            
            
               (5)V prípade neúspechu postupu overovacej cestnej skúšky sú potrebné ďalšie informácie o jeho príčinách, následných opatreniach v súvislosti s ním a o výsledkoch vyšetrovaní s cieľom určiť jeho príčinu.
            
            
               (6)Potrebné sú aj informácie o tom, ako súvisia rôzne skúšobné protokoly s rovnakým radom vozidiel, ktorý je predmetom vyšetrovania.
            
            
               (7)S cieľom umožniť Komisii včas dostávať údaje potrebné na účely monitorovania výsledkov cestných skúšok v súlade s článkom 7 ods. 1 nariadenia (EÚ) 2018/956 a na účely prípravy výročnej správy v súlade s článkom 10 uvedeného nariadenia je vhodné stanoviť, dokedy by príslušné orgány členských štátov mali tieto údaje nahlasovať,
            
            
               PRIJALA TOTO NARIADENIE:
            
            
               Článok 1 
                  Údaje, ktoré treba nahlasovať
            
            
               Príslušné orgány členských štátov nahlasujú na účely článku 7 ods. 1 nariadenia (EÚ) 2018/956 tieto údaje:
            
            
               a)skúšobné protokoly uvedené v článku 20 ods. 1 druhom pododseku nariadenia Komisie (EÚ) 2017/2400 najneskôr jeden mesiac po tom, čo výrobca vozidla poskytol tieto protokoly schvaľovaciemu úradu;
            
            
               b)informácie o vyšetrovaní s cieľom určiť príčinu neúspechu postupu overovacej skúšky, ako sa uvádza v článku 20 ods. 2 druhom pododseku nariadenia (EÚ) 2017/2400, najneskôr jeden mesiac po začatí vyšetrovania; 
            
            
               c)výsledky vyšetrovania uvedeného v článku 20 ods. 2 druhom pododseku nariadenia (EÚ) 2017/2400 vrátane informácií o príčinách neúspechov určených podľa druhého pododseku uvedeného článku v súvislosti s certifikáciou komponentov, samostatných technických jednotiek alebo systémov alebo s prevádzkou simulačného nástroja, a to najneskôr jeden mesiac po tom, čo schvaľovací úrad určil príčinu neúspechu;
            
            
               d)skúšobné protokoly uvedené v článku 22 ods. 2 nariadenia (EÚ) 2017/2400, v ktorých sa uvádza číslo certifikátu o vlastnostiach súvisiacich s emisiami CO2 a so spotrebou paliva radu podľa odporu vzduchu, ktorého sa týkajú, a to najneskôr jeden mesiac po tom, čo výrobca poskytol tieto protokoly schvaľovaciemu úradu;
            
            
               e)v prípade každého certifikátu o vlastnostiach, ktoré súvisia s emisiami CO2 a so spotrebou paliva radu podľa odporu vzduchu, ktorý sa udeľuje, rozširuje, zamieta alebo odoberá, dokumenty opísané v doplnku 1 a 2 prílohy VIII k nariadeniu (EÚ) 2017/2400, a to vrátane jeho príloh, najneskôr jeden mesiac po tom, čo tieto dokumenty stanovil alebo prijal schvaľovací úrad. 
            
            
               Článok 2 
                  Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 31. 5. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 173, 9.7.2018, s. 1.
               
               
                  
                     (2)
                  
                        Nariadenie Európskeho parlamentu a Rady (ES) č. 595/2009 z 18. júna 2009 o typovom schvaľovaní motorových vozidiel a motorov s ohľadom na emisie ťažkých úžitkových vozidiel (Euro VI), ktorým sa mení nariadenie (ES) č. 715/2007 a smernica 2007/46/ES a zrušujú smernice 80/1269/EHS, 2005/55/ES a 2005/78/ES (Ú. v. EÚ L 188 18.7.2009, s. 1).
               
               
                  
                     (3)
                  
                        Nariadenie Komisie (EÚ) 2017/2400 z 12. decembra 2017, ktorým sa vykonáva nariadenie Európskeho parlamentu a Rady (ES) č. 595/2009, pokiaľ ide o určovanie emisií CO2 a spotreby paliva ťažkých úžitkových vozidiel a ktorým sa mení smernica Európskeho parlamentu a Rady 2007/46/ES a nariadenie Komisie (EÚ) č. 582/2011 (Ú. v. EÚ L 349, 29.12.2017, s. 1). 
               
               
                  
                     (4)
                  
                        Nariadenie Komisie (EÚ) č. 582/2011 z 25. mája 2011, ktorým sa vykonáva, mení a dopĺňa nariadenie Európskeho parlamentu a Rady (ES) č. 595/2009 vzhľadom na emisie z ťažkých úžitkových vozidiel (Euro VI) a ktorým sa menia a dopĺňajú prílohy I a III k smernici Európskeho parlamentu a Rady 2007/46/ES (Ú. v. EÚ L 167, 25.6.2011, s. 1).